مؤخرا شفت واحد الفيديو ديال الستاتي كايكلاشي فيها عثمان مولين “مول البندير” قاليه يخلي عليه الشعبي و يدير شي حاجة اخرى حيت داكشي لي كايغني ما شعبي ماوالو ! علاش آ سي الستاتي ؟ حيت الستاتي رضي الله عنه و أرضاه قالك بلي مول البندير كايستعمل كلام ‘نابي’ فالأغاني ديلو. اليوم كانفيق كايبان ليا حتى عادل الميلودي جبد البوگية ديالو و بغا يسورفي على هاد الموجة ديال مول البندير غي هوا كسيرا بزاف و دار فيديو قال فيه بلي غايشد مولين يفرشخو حيت غنا ” آ بونو آ بونو ... كولا يحضي ط***نو”! إيه آ سي محمد ! يشدو يفرخشو ... وا تصنط آ بعرور ! قبل من هاد لافير ديال عثمان مولين مول البندير، كان ناض الصداع على التسونامي تاهي بسباب الفيديو ديال ” مشقوق بلا جنوي ” و فاش كنا صغار شوية كان خرج واحد التسجيل صوتي تحت عنوان “قام ز***ي...قام ” و ديك الوقيتة كانو كايقولو راه حجيب لي غناه و فعلا الصوت كايشبه لصوت حجيب و لكن داك الوقت السمارتفونات و لحد الآن مازال مول رائعة قام ز**ي قام في علم الغيب. و فكل مرة كايخرج داك الفنان الشعبي مسيكين حشمان و عرقان و كايبدا يتمتم على الباشار آه لاواه هاديك سهرة خاصة ! آه لاواه كانو غي العيالات و كاتحس بيه ماراضيش بداكشي لي غنا فحالا حصلوه خاري! و كايشدو فيه شي أعداء السعادة و السرور ! المكوانسيين من زكهم و كايبقاو عليه ” آ حتارمونا ” ” راه بغينا فن نظيف ” “حشومة وسختو الفن الشعبي”. بعيدا عن فكرة “الفن النظيف” لي ماعند دينمها لا ساس و لا راس و لي ماكاينة عند تا شي جنس من غير جنس كحل الراس حيت الفن ماشي گاميلة ديال لينوكس باش نحكوها بالجيكس و نرضوها نظيفة ! الفن فاش كاتبغي تحكم عليه كاتحكم عليه بمعايير فنية استيتيقية ! ماشي بمعايير دينية و لا عقائدية و لا أخلاقوية ! بعيدا عن هاد تخربيقة الفن النظيف كاين سؤال مهم كايطرح راسو ! واش الفن المغربي فيه تخسار الهضرة و لا مافيهش ؟ طبعا فيه ! و لي غايقول لا يا جاهل و يا منافق و بجوج ننصحهم يقراو هادشي باش تحيد ليهم الضبابة على عينيهم ، ايوا حل عينيك آ بعرور و تبع معايا. الجنس كان من ديما موضوع هضرو فيه المغاربة فگاع الألوان الموسيقية ديالهم ! ناخدو الملحون كمثال ! كاين واحد الكتاب سميتو “معلمة الملحون” كايهضر على هادشي بالتفصيل و لاقريتيه غايبان ليك بلي شي ناس كانو عايشين هادي قرون و قرون راسهم متفتح اكثر منك نتا لي هاز طابليط فالقرن واحد و عشرين و عندك عقلية وحيد القرن ، قدرو يكتبو فالملحون قصايد فين يبان الشعبي كاتهضر على مواضيع فحال المثلية الجنسية و الجنس و الشراب و الحب، كمثال كاينة قصيدة سميتها البغدادية كاتعاود قصة ولد نعس مع مو و ولدات ليه بنت و تزوجها كاتبدا هكا: اسمع ذا المراة من حملت من ولدها وعشقته * ولدت له بنته واخته اخذها في أرض بغداد. واحد القصيدة أخرى ديال ابراهيم ولد الموشومة سميتها”بنت عبوش” كتبها على شيخة كانت في الصويرة ـ سميتها محجوبة طير الشمس، وأمها سميتها عبوش. برح يا علوش * وافضح صفة الخشاشة قحبة مخارة ومارجة كا تشبه المش محجوبة طير الشمس. و هادو غي أمثلة قليلة للقصايد لي كانين فالملحون، الكتاب كامل متوفر فالأنترنيت. ايوا هادا الملحون ! آجيو ندوزو للشعبي. فاش كانشوف شي فنانة كايعرقو و ينشفو و هوما كايحاولو يبررو شي كلمات كايبقاو فيا و كايبقا فيا الجهل لي طاغي عليهم و طاغي على المغاربة ! جهل خطير بثرات ديالنا لي خاصنا نفتاخرو بيه بلاصة مانفتاخرو بأروغان و لا بفيديل كاسترو لي مابينا و بينهم غا الخير و الاحسان ! اليوم كاتشوف المغاربة جاهلين و لا ماراضينش و لا كايحاولو يدعششو الثرات ديالهم ! واخا داك الثرات راه هوا الموسيقى لي رافقات جدودنا فحياتهم ! الشعبي و لا الملحون هي الموسيقى لي رافقات الفلاح و التاجر و الخراز و العطار المغربي قبل ظهور السليبات ديال القطن. اليوم الفنان عوض يتهرب من الثرات الشعبي و الأغنية الشعبية الحقيقية و يحاول يكاموفليها على أهوائه الداعشية خاصو يكون عندو الكوراج باش يغنيها كيما هي و يوصلها للجمهور كيما هي هذا هوا الفن الحقيقي ! ماشي تشدها و تغسل ليها و تبردها و تجي تكذب علينا تقولينا العيطة مافيهاش “تخسار للهضرة” و داكشي لي غنات الحمداوية و بنت الحسين و خربوعة و فاطنة الزحافة و الماريشال قيبو ؟ با الحسن بشوية ...راني عزبة لوالدية عافا شيري بشوية راني عزبة من القصة و القاع مشا فالمدرسة عافا شيري بشوية يمشي و يجي فالثلاتة د الليل ؟ شنو كايدير فالثلاتة د الليل كايجود مع المسمعين ؟ وا شدوني شدوني ! سدو البيت عليا ! تايجي الحريزي هوا العالم مابيا ؟ شكون هوا الحريزي و ما محله من الاعراب؟ وشي أغاني كايغنيوهم العونيات الحلاوة فين كاينة ؟ الحلاوة كاينة هنا ! طلعت للصالة و لقيتو يصلي ... سروالو مثقوب و خيرو مدلي واهيا الجيلالي... و يجي الستاتي و لا شي حد آخر يمسح السما بليگة و يبغي يحرف التاريخ و الثرات و يكذب على جيل الآيفون و الفايسبوك و يزرب علينا بديك الهضرة ديال الفن الشعبي مافيهش ‘ديك الهضرة’ آ سيدي الفن الشعبي فيه “ديك الهضرة “! و الفن الشعبي العيطة و لا الملحون و لا الموسيقى الأمازيغية هضرات على گاع المواضيع لي كاتهم المغاربة ! هضرات على الحب على الفلوس على الأم و حتى على الحوا بغا لي بغا و كره لي كره. بغيتو تغنيوها كيما هي شغلكم هداك بغيتو تبدلوها شغلكم هاداك ولكن لاكنتو نتوما منافقين و لا داعشيين و لا نظرتكم للفن محصورة ماتحاولوش تحصرونا تاحنا معاكم و تمسحو تاريخ الفن الشعبي المغربي. واقيلة على هاد الحساب خاص دوك الناس لي عاشو قرون هادي و كتبو قصايد الملحون و غناو العيطة على الحب و الجنس و الزلال و الكاس يجيو يعيشو فالقرن واحد و عشرين و حنا نهزو الستاتي و البغدادي ديال داعش و نرجعو نعيشو فالقرن جوج. 
الجنس و الحب في الملحون و العيطة: ايه آ سيدي الغنا ديالنا كايهضر على الجنس فمايجيش الستاتي ولا غيرو يحرفو التاريخ ديال العيطة والثرات المغربي ويكذبو علينا